b'\n_START_ARTICLE_\nSan Tom\xc4\x97 ir Prinsip\xc4\x97s istorija\n_START_SECTION_\nKolonizacija\n_START_PARAGRAPH_\nManoma, kad San Tom\xc4\x97s ir Prinsip\xc4\x97s salos buvo neapgyvendintos iki 1417\xc2\xa0m., kai portugal\xc5\xb3 j\xc5\xabrininkai pirmieji jas i\xc5\xa1tyrin\xc4\x97jo ir am\xc5\xbeiaus pabaigoje apsigyveno. San Tom\xc4\x97s kolonija oficialiai \xc4\xafkurta 1485\xc2\xa0m. I\xc5\xa1 prad\xc5\xbei\xc5\xb3 did\xc5\xbeiausia atvykusi\xc5\xb3j\xc5\xb3 dalis buvo \xc5\xbeydai, tuo metu labai nepageidaujami Portugalijoje. 1522\xc2\xa0m. kolonija per\xc4\x97jo tiesiogin\xc4\x97n Portugalijos \xc5\xbeinion ir tapo Kar\xc5\xabnos kolonija._NEWLINE_Derlinga vulkanin\xc4\x97 dirva ir tinkamas klimatas labai tiko i\xc5\xa1 Pietry\xc4\x8di\xc5\xb3 Azijos introdukuotai cukraus kult\xc5\xabrai, kas labai skatino juodaod\xc5\xbei\xc5\xb3 verg\xc5\xb3 masin\xc4\xaf \xc4\xafve\xc5\xbeim\xc4\x85 \xc4\xaf kolonij\xc4\x85. Didel\xc4\x97 verg\xc5\xb3 darbo j\xc4\x97ga padar\xc4\x97 salas pagrindine cukraus gamintoja ir eksportuotoja XVII a., ta\xc4\x8diau ilgainiui, vystantis cukranendri\xc5\xb3 plantacijoms Amerikoje, kolonija nebepak\xc4\x97l\xc4\x97 konkurencijos. Ji prarado reik\xc5\xa1m\xc4\x99, o verg\xc5\xb3 jud\xc4\x97jimai tapo vis intensyvesni. 1641-48\xc2\xa0m. salos buvo laikinai atitekusios Nyderlandams._NEWLINE_Nuo XVII a. vidurio kolonijos funkcija dr\xc4\x85sti\xc5\xa1kai keit\xc4\x97si: intensyv\xc4\x97jant Afrikos verg\xc5\xb3 prekybai, salos tapo pagrindiniu tranzitiniu punktu, kur verg\xc5\xb3 pirkliai surinkdavo vergus i\xc5\xa1 \xc5\xbeemyno (daugiausia Kongo regiono), ir i\xc5\xa1 \xc4\x8dia transportuodavo \xc4\xaf Nauj\xc4\x85j\xc4\xaf pasaul\xc4\xaf._NEWLINE_1753\xc2\xa0m. prie San Tom\xc4\x97s oficialiai prijungta Princip\xc4\x97, suformuojant vien\xc4\x85 kolonij\xc4\x85._NEWLINE_XIX a. u\xc5\xbedraudus verg\xc5\xb3 prekyb\xc4\x85 ir britams \xc4\x97mus kontroliuoti verg\xc5\xb3 pirkli\xc5\xb3 laivus, \xc5\xa1i Portugalijos kolonija v\xc4\x97l keit\xc4\x97 vystymosi krypt\xc4\xaf. Salose introdukuota kakava ir kava, d\xc4\x97l ko ekonomika v\xc4\x97l suklest\xc4\x97jo. San Tom\xc4\x97s sala buvo did\xc5\xbeiausia kakavos gamintoja pasaulyje 1908\xc2\xa0m. Portugal\xc5\xb3 plantacijose (ro\xc3\xa7as) darbinink\xc5\xb3 darbo salygos buvo pasibais\xc4\x97tinos, nors vergov\xc4\x97 oficialiai ir buvo u\xc5\xbedrausta. D\xc4\x97l to 1909\xc2\xa0m. Did\xc5\xbeiosios Britanijos ir Vokietijos kakavos gamintojai boikotavo San Tom\xc4\x97s kakav\xc4\x85. Tai skatino ir juodaod\xc5\xbei\xc5\xb3 verg\xc5\xb3 i\xc5\xa1sivadavimo jud\xc4\x97jim\xc4\x85, kuris kulminacij\xc4\x85 pasiek\xc4\x97 1953\xc2\xa0m., kai portugal\xc5\xb3 \xc5\xbeem\xc4\x97s savininkai nuslopino darbinink\xc5\xb3 riau\xc5\xa1es, nu\xc5\xbeudydami kelis \xc5\xa1imtus afrikie\xc4\x8di\xc5\xb3 darbinink\xc5\xb3 (Batepa skerdyn\xc4\x97s)._NEWLINE_\xc5\xa0ie juodaod\xc5\xbei\xc5\xb3 mai\xc5\xa1tai prie\xc5\xa1 portugal\xc5\xb3 i\xc5\xa1naudojim\xc4\x85 ilgainiui peraugo \xc4\xaf organizuot\xc4\x85 politin\xc4\x99 kov\xc4\x85 su tikslu i\xc5\xa1kovoti nepriklausomyb\xc4\x99.\n_START_SECTION_\nPo nepriklausomyb\xc4\x97s\n_START_PARAGRAPH_\n1974\xc2\xa0m. Portugalijos revoliucija u\xc5\xbebaig\xc4\x97 u\xc5\xbej\xc5\xabrio imperij\xc5\xb3 valdym\xc4\x85. 1975\xc2\xa0m. liepos 12 d. Lisabona suteik\xc4\x97 San Tomei nepriklausomyb\xc4\x99. Manuelis Pinto da Costa, vienintel\xc4\x97s legalios partijos lyderis, tapo prezidentu, o Miguelis Trovoada - ministru pirmininku. Po 1978\xc2\xa0m. nes\xc4\x97kmingo valstyb\xc4\x97s perversmo Migelis Trovoada apkaltintas dalyvaujant samoksle ir i\xc5\xa1tremtas. 1990\xc2\xa0m. nauja konstitucija gr\xc4\x85\xc5\xbeintas daugiapartinis valdymas. 1991\xc2\xa0m. kov\xc4\x85 Trovoada sugr\xc4\xaf\xc5\xbeo ir tapo \xc5\xa1alies prezidentu pirmuose laisvuose \xc5\xa1alies rinkimuose. Princip\xc4\x97 tapo autonomija 1995\xc2\xa0m. 2001\xc2\xa0m. verslininkas Fradique de Menezes laim\xc4\x97jo rinkimus, bet 2003\xc2\xa0m., jam nesant \xc5\xa1alyje, armijos \xc4\xafvykdyto perversmo metu nu\xc5\xa1alintas. Po savait\xc4\x97s tarptautinis spaudimas pad\xc4\x97jo Fradique sugr\xc4\xaf\xc5\xbeti \xc4\xaf vald\xc5\xbei\xc4\x85. 2006\xc2\xa0m. Fradique de Menezes buvo perrinktas, laim\xc4\x97j\xc4\x99s 60\xc2\xa0% bals\xc5\xb3.'